
INTRODUKSJON

Demokratiet er som et byggverk. Hvis en av de bærende bjelkene fjernes i et hus eller grunnmuren er ustø, vil det ha store konsekvenser for byggets stabilitet. Men også feil og mangler som ikke er så alvorlige at huset raser sammen, kan få følger. Hvis takrennene er tette, kan det føre til at vannet renner inn og lager vannskader på huset. Parallellen til demokratiet er at hvis regjeringen for eksempel begynte å ansette høyesterettsdommere ut fra deres politiske profil, ville det rokket ved dommeres uavhengighet. Det hadde kanskje ikke fått umiddelbare følger, men på sikt ville det potensielt vært alvorlig for demokratiet.

Demokratier verden over har de siste tiårene oftere blitt bygget ned innenfra, enn at de har rast som følge av angrep fra en stormannsgal diktator utenfra: Populistiske politikere velges av folket i legitime valg, for så gradvis å demontere de demokratiske verdiene og institusjonene internt i et land.[1] Vi har sett det i Ungarn, hvor den sittende statsministeren Victor Orbán har transformert et av Øst-Europas store demokrati-håp i 1990-årene, til det han selv kaller et «illiberalt kristendemokrati».[2] Det skjer i Tyrkia, hvor den demokratisk valgte statslederen Recep Tayyip Erdoğan samler mer og mer makt i egne hender, blant annet gjennom endringer i Grunnloven.[3] Og i Brasil tok Jair Bolsonaro makten som landets president i 2019, og gikk løs på minoriteters rettigheter, det han omtalte som «mainstream media» og domstolenes uavhengighet i sin tid som president.[4] Og la oss heller ikke glemme at også Hitler kom til makten gjennom å vinne valg i Tyskland.

Det finnes en lang liste med valgte statsledere fra det siste tiåret som drar etablerte demokratier i en mer udemokratisk retning. Et fellestrekk ved den politiske utviklingen siden 2000-årene, er den massive fremveksten av høyrepopulistiske krefter.[5] Veien til stadig mer makt i lederens hender kan foregå uten at hvert enkelt steg er så lett å oppdage, men følgene av flere tilsynelatende små endringer kan fort bli store. Betingelser for en fri presse, opposisjonspartier og sivilsamfunn begrenses, og domstolenes uavhengighet settes til side litt etter litt, noe som til sammen fører til et langt mer autoritært styresett.[6] Internasjonale målinger bekrefter denne tendensen. De viser at demokratier verden over de siste årene er i tilbakegang, etter flere tiår med jubel, optimisme og tro på at denne styreformen var en slags endestasjon i sivilisasjonsutviklingen.[7] Mange trodde at demokratiet var et system som var så overlegent at det ville ha en automatisk smitteeffekt på naboland.

I 2018 ga de to statsviterne og forfatterne Steven Levitsky og Daniel Ziblatt ut boken How Democracies Die: What History Reveals About Our Future. I boken peker de særlig på hvordan vi kan avdekke autoritære trekk hos ledere. Og her er det relevant å minne om konteksten de skrev boken i: Det amerikanske folket hadde valgt Donald Trump til president to år tidligere. En mann som huker av for de fleste av trekkene Levitsky og Ziblatt lister opp: mangel på respekt for demokratiske spilleregler, mangel på anerkjennelse av politiske motstandere, oppfordring til vold og tilbøyelighet til å inndra grunnleggende rettigheter, som pressefrihet.[8]

Vi skal ikke mange år tilbake i tid før vi hadde blitt møtt med sjokk og vantro hvis vi insinuerte at USA ikke lenger var demokratiets spydspiss i verden. Der det amerikanske demokratiet måtte nøye seg med en 30. plass i 2023, ligger Norge øverst på den internasjonale, høyt anerkjente demokrati-indeksen The Economist Democracy Index[9] – en plassering vi har hatt sammenhengende i godt over ti år.[10] Nordmenn lever i et eksklusivt selskap. Bare åtte prosent av verdens befolkning bor i land som ifølge indeksen er demokratier.[11] Norge har også en lang tradisjon for et slikt styre. Det gamle Athen i det antikke Hellas om lag 500 fvt. anses gjerne som demokratiets vugge – med sine folkefora, hvor innbyggere møttes for å diskutere og avgjøre saker for fellesskapet. Men det første eksempelet som er funnet, på et representativt folkestyre – hvor det velges representanter fra et større geografisk område, som sammen skal ta avgjørelser på vegne av dem de er utsendt fra – er fra nordisk vikingtid. Allerede fra om lag 900 fvt. kan vi finne flere lokale og regionale ting i Norge, hvor utsendte representanter laget lover i fellesskap, for lokalmiljøet eller regionen.[12] Derav navnevalget til nasjonalforsamlingen vår, Stortinget.

At Norge troner øverst på demokrati-indekser eller har lange tradisjoner med representativt folkestyre, må ikke bli en hvilepute for oss. Det norske demokratiet står støtt i dag, men vi skal ikke glemme at det er relativt ungt etter dagens standarder, selv om vi finner spor av representative organ fra vikingtiden. Det er drøye 200 år siden vi fikk en grunnlov og etablerte maktfordelingsprinsippet i Norge. Men det er også knapt 100 år siden kvinner fikk stemmerett (1913) og personer som mottok fattigstøtte fikk adgang til valglokalene (1919). Dette står i skarp kontrast til den egalitære velferdsstaten vi kjenner i dag. Dessuten er det flere eksempler på at land som var demokratier for få år siden, er i tilbakegang. For mennesker som lever nå, er det statistisk sett mest sannsynlig at de lever i et ikke-demokratisk land.[13] Og til tross for rankingen på demokrati-indekser er det også feil, mangler og forbedringspotensial i vårt lille land, helt nord på verdenskartet.

Det er lett å havne der at vi snakker om demokratiets overlegenhet, men likevel spør oss selv om hva som egentlig er så fortreffelig med å se politikere krangle på TV, når vi frustrert lurer på hvorfor det tar så lang tid å få gjort noe med klimakrisen eller å få bygget den veistrekningen mellom Kongsvinger og Oslo. Demokratiets overlegenhet handler om at det er et system «for fredelige løsninger på konflikt»[14] – enten konflikten er en verdikamp mellom religiøse grupper, interessekamper mellom arbeidstakere og arbeidsgivere eller om det handler om konkrete enkeltsaker, som hvorvidt et naturområde skal vernes eller brukes til å skape energi, produksjon og arbeidsplasser. Demokrati er også styreformen som sikrer mest mulig frihet, til flest mulig innbyggere. Beslutningene tas i fellesskap, gjennom opplyst og saklig debatt. Institusjonene begrenser myndighetenes makt over oss som enkeltmennesker. Og det ligger noen grunnleggende rettsstatsprinsipper til grunn, som for eksempel sikrer at all straff skjer etter klare regler og lover, og ikke vilkårlig ved at en leder hiver folk i fengsel når hen selv ønsker.

En av verdens ledende demokratiforskere, Carl Henrik Knutsen, har skrevet boken Demokrati og diktatur. Der lister han opp hvordan vi gjennom statistikk kan se at demokratier i snitt skårer bedre enn land med autoritære regimer, på flere måter. Blant annet har demokratier jevnt over bedre økonomisk vekst, og det er mindre ulikhet mellom folk enn i autokratier.[15] Selv om Kinas økonomiske vekst har rast forbi alle europeiske demokratier de siste årene, så er dette altså ikke normen for totalitære stater.[16] Dessuten er vekstkurven til autokratier skjørere enn i demokratier.[17]

Men for at et demokrati – også det norske – skal bestå og helst styrkes, må befolkningen ha tro på at dette er den beste styreformen, og oppleve det som relevant. Dette krever at demokratiet er tilgjengelig for alle, og at politikken er «relevant, nær og lyttende».[18] Og vi må være bevisste på at veien frem til deltagelse, påvirkning, makt og beslutninger er ufremkommelig for noen og har rød løper for andre.

Det finnes kanskje flere definisjoner på hva et demokrati er enn det finnes demokratier i verden. I denne boken legger vi oss tett opp mot ideen om at demokratiet handler om at folket styrer – gjerne gjennom valgte representanter, i tillegg til at alle beslutninger må tas innenfor rammene av grunnleggende rettsstatsprinsipper og menneskerettigheter. Det krever blant annet at staten må ha en maktfordeling, at ingen kan skal kunne dømmes uten lov og dom, og at grunnleggende menneskerettigheter ikke skal kunne fravikes. Men akkurat slik hus kan ha mange ulike former, er hvert demokrati i verden bygget opp ulikt, og det finnes ikke én oppskrift som er korrekt. Noen er republikker, og noen er konstitusjonelle monarkier, slik som Norge. Noen har valgsystem som legger til rette for mange partier i parlamentet, mens andre har valgsystem som nærmest tvinger frem et system med to dominerende partier, slik som i Storbritannia og USA. Hvordan det norske demokratiet har endt opp slik det er i dag, er en kombinasjon av politiske valg, historie, tradisjon og kultur. Men hvordan er egentlig det norske demokratiet skrudd sammen i dag, hvem har ansvaret for hva, og hvordan kan vi være en del av det?

Først når vi har kunnskap om det norske demokratiets bærebjelker, vegger, tak, lister og skruer, kan vi tydelig se og reagere når det rokkes ved og er truet. For å sikre oss mot at udemokratiske krefter får fotfeste, trenger vi juristene som roper høyt om at fattige i praksis har dårligere rettsbeskyttelse enn dem som tjener mye. Vi trenger statsviterne som studerer hvordan ulike aktører i Norge har makt, og hvordan dette har utviklet seg. Vi trenger journalistene som avdekker misbruk av maktposisjoner, og viser det frem for allmennheten. Men mest av alt trenger vi innbyggere som tror på systemet, opplever det som tilgjengelig og ønsker å være en del av det. Og ikke minst er det viktig at vi har grunnleggende kunnskap om hvordan det er skrudd sammen. Det er den demokratiske beredskapen som gjør at vi reagerer når demokratiet vakler.

Etter flere år som ansatte i Stortingets administrasjon, og med erfaring fra journalistikken, demokratiundervisning, embetsverket og politikken, har vi opplevd demokratiet fra mange ulike vinkler. Målet med boken er å gi en innføring og et innblikk i demokratiets byggesteiner og sette disse sammen til et logisk reisverk. Boken har også historier og anekdoter om de ulike institusjonene, og hvert kapittel har et intervju med én person som har særlig kunnskap om eller erfaring med temaet. Du møter for eksempel tidligere finansminister Kristin Halvorsen i kapittelet om regjeringen. Du møter Bent Høie, tidligere helseminister og saksordfører på Stortinget om behandlingen av røykeloven, i kapittelet om hvordan lover blir til. Og du møter Gina Gylver, tidligere leder av Natur og Ungdom, i kapittelet om aksjonering.

Boken har to deler. I den første delen beskriver vi demokratiets viktigste institusjoner og bestanddeler: Grunnloven, Stortinget, regjeringen, domstolene, menneskerettighetene og de tre forvaltningsnivåene. I tillegg har vi lagt inn to kapitler om hvordan en lov og hvordan et statsbudsjett blir til, ettersom lover og penger er de viktigste virkemidlene politikerne har for å forme og styre samfunnet. Kunnskap om institusjoner og politiske prosesser i det norske demokratiet er essensielt for å kunne påvirke politikk og å være en aktiv deltaker i demokratiet. Bokens første del legger derfor grunnlaget for bokens andre del, som beskriver mulighetene vi som innbyggere har for å delta i samfunnet og påvirke politikk. Kanskje du ønsker en bedre politikk for de eldre, at klimaomstillingen skal gå fortere eller at fylkeskommunen skal stoppe planene om å bygge en vei gjennom hagen din. I bokens andre del beskriver vi hvordan du best bruker kanalene for politisk påvirkning, med egne kapitler om valg, partier, organisasjoner, aksjonering, media og kontakt med politikere.

God lesing!


DEL 1

Det norske demokratiets byggesteiner



 

Å definere hvilke byggesteiner det norske demokratiet består av er en øvelse som trolig ville fått ulike svar avhengig av hvem man hadde spurt. Noen ville kanskje løftet frem at vi har frie og rettferdige valg, andre ville pekt på Stortinget eller det lokale kommunestyret. Uansett hva man legger i «det norske demokratiet», er det noen viktige spørsmål vi må besvare for å forstå det: Hvilke institusjoner er det bygget opp av? Hvordan er rollefordelingen? Og fungerer det slik det var tenkt at det skulle gjøre – i praksis?

For å svare på hva det norske demokratiet består av, begynner vi med å lete i Grunnloven – dokumentet vi feirer hver 17. mai (kap. 1). Dette over 200 år gamle dokumentet beskriver i stor grad hvordan det norske demokratiet er bygget opp. Siden 1814 har det norske styresettet vært tuftet på et av de viktigste prinsippene for demokratiets oppbygning: maktfordelingsprinsippet. Erkjennelsen av at makt korrumperer ga ideen til maktfordelingsprinsippet, som den franske filosofen fra opplysningstiden, Charles Montesquieu (1689–1755), er mest kjent for å ha formulert. At makten er delt mellom Stortinget, regjeringen og domstolene, er helt sentralt i det norske demokratiet. De tre statsmaktene styrer og gir retning til det norske samfunnet, ved å utøve sine funksjoner som den lovgivende, utøvende og dømmende makt (kap. 2, 3 og 4).

I 2014 ble Grunnloven utstyrt med en ekstra demokratisk sikkerhetsmekanisme – et eget kapittel om menneskerettigheter. Politiske rettigheter som ytringsfrihet, organisasjonsfrihet, frie valg og stemmerett for alle har med det fått et ekstra vern (kap. 5). Siden 1814 har demokratiet også endret seg i den forstand at makten ikke bare er fordelt horisontalt mellom statsmaktene, men den har også fått en vertikal dimensjon, ved at lokaldemokratiet vokste frem utover 1800-tallet. Vedtak i kommunestyret og fylkestinget påvirker hverdagen vår direkte. I et lokalsamfunn er spørsmål om hvor en ny sykkelvei skal bygges, om det skal gis byggetillatelse til en bolig i strandsonen og antall sykehjemsplasser i stor grad opp til de lokale folkevalgte (kap. 6).

I de to siste kapitlene av bokens første del beskriver vi de to styringsverktøyene som brukes i politikken for å drive frem samfunnsendringer; lover, som etablerer hvilke plikter og rettigheter vi alle må forholde oss til, og statsbudsjettet, som bestemmer hvor mye skatt vi skal betale inn og hvor mye penger som skal gå til våre felles velferdstjenester (kap. 7 og 8).


GRUNNLOVEN

– det norske demokratiets grunnstein

Godt forseglet, i et sikkerhetsskap i stortingsbygningen, ligger Grunnloven. Et tynt dokument som bærer preg av å være skrevet i all hast. Det er ikke innbundet og har heller ingen gullbelagte eller forseggjorte overskrifter. Det er 48 små sider, skrevet på klutepapir, sydd sammen med lintråd.[1] Teksten er i dag delt inn i fem kapitler og 121 paragrafer, som fastslår det mest grunnleggende ved det norske demokratiet.[2] Kall det gjerne reisverket.

Da Grunnloven ble skrevet i 1814, slo den fast at Norge skulle styres etter maktfordelingsprinsippet: Én makt skulle lage lovene, og det skulle være Stortinget.[3] En annen skulle styre landet etter det Stortinget bestemte. Dette skulle være regjeringen – eller det vil si, ifølge Grunnloven er det Kongen som har den utøvende makt. Men ikke la deg forvirre: Når Grunnloven viser til Kongen, står det egentlig regjeringen med usynlig blekk.[4] En tredje skulle dømme etter lovene, og her kommer domstolene inn. Det skulle med andre ord ikke lenger være slik at én person eller én liten gruppe kunne ha all makt. Med dette tok Norge sitt første viktige skritt i retning et moderne demokrati.

Den ufeilbarlige konge

For å forstå omveltningen som skjedde i 1814, er det nødvendig å rykke enda noen år tilbake i tid. Til perioden da forfedrene og formødrene våre ble styrt av eneveldige konger, etter den dansknorske Kongeloven fra 1665.[5] Denne loven stod svært langt fra verdier som demokrati og menneskerettigheter, og sikret kort oppsummert at Kongen fikk all makt.[6] På slutten av 1700-tallet var nordmenn styrt av den psykisk syke danskekongen, Christian 7. Historien om Christian 7. er en historie som får Game of Thrones til å blekne. Følelseslivet hans svingte voldsomt, han raserte innboet på slottet på nattestid, og i dag ville han trolig fått diagnosen schizofren.[7] I tiden han satt på tronen, ble Danmark-Norge i praksis styrt av andre, mens kongen ble gjemt bak slottets murer. En av dem som tok på seg kongemakten, var kongens egen livlege, tyske Johann Friedrich Struensee. Han rakk å innføre en rekke progressive reformer, som å innføre betingelsesløs presse- og ytringsfrihet, opprette mottakssentre for uønskede babyer, forby tortur, avskaffe dødsdom for tyveri, forbedre fattigvesenet og likestille «uekte» og «ekte» barn,[8] før han fikk folket mot seg. Til slutt, i 1772, fikk Struensee den ultimate straff i sin tid: å bli halshugget og partert.[9] Det skal sies at folk flest på denne tiden hadde nærmest religiøse tanker om kongen. Aksepten for å tukle for mye med kongemaktens overmakt var nok lav. Selv om kongedyrkelsen og ærefrykten var en helt annen under kong Christian 7.s tid, setter det norske folk fortsatt kongen høyt. Da en syk kong Harald ble fraktet hjem fra en privat reise til Malaysia i mars 2024, tok staten regningen over forsvarsbudsjettet. I NRKs Debatten fikk pressen refs for å ha stilt kritiske spørsmål til statsminister Jonas Gahr Støre om pengebruken.[10] Nærmere hundre tusen nordmenn fulgte med på kongens flyreise i sanntid via nettjenesten Flightradar.[11] Sammen med denne interessen og omsorgen for monarken er det også en solid oppslutning i befolkningen om at Norge fortsatt skal være et monarki. I vår moderne og demokratiske samtid sier dette noe om folkets opplevde eierskap til kongehuset. Det går derfor en rød tråd gjennom historien om det norske folks engasjement for kongene og dronningene i Oslo og tidligere København og Stockholm under unionstiden. Men med den demokratiske utviklingen som har pågått de siste 200 årene, er det heldigvis store forskjeller i hvordan folket får forholde seg til kongehuset. På Struensees tid var man en forbryter om man kritiserte kongen. Og retten til å mene, snakke og skrive fritt var bare en abstrakt idé. Det dansk-norske samfunnet på slutten av 1700-tallet kan minne om autoritære regimer vi i dag kjenner igjen i Saudi-Arabia, Oman, Brunei og De forente arabiske emirater.[12] For enevelde er tross alt bare et penere ord for diktatur, som tidligere statsminister i Norge, Kåre Willoch, har påpekt.[13] Så hva skjedde mellom halshoggingen av Struensee og Grunnlovens tilblivelse i 1814?

Rettigheter og revolusjon

I Struensees tid var opplysningstiden på fremmarsj i hele Vesten, og ideer om enkeltmenneskets egenverdi og grunnleggende menneskerettigheter befestet seg.[14] Dette skapte en revolusjonsbølge. Startskuddet gikk bokstavelig talt under den amerikanske revolusjonen, som førte til at den amerikanske uavhengighetserklæringen ble skrevet i 1776.[15] I Frankrike ble det eneveldige kongedømmet kastet til fordel for en light-versjon av monarkiet som senere utviklet (eller avviklet) seg til en republikk, altså en styreform der statsoverhodet ikke er en kongelig.[16] Kraften i revolusjonene lå i opplysningstidens ideal om frihet og likhet, som i sin natur er stikk i strid med en allmektig konge eller dronning. Disse idealene spredte seg i Europa og nådde også oss her i nord. Samtidig varierte virkemidlene for å oppnå målet. Der et dramatisk og blodig slag på Bastillen i Paris 4. juli 1789 markerte slutten på det franske eneveldet, var det et møte med noen håndtrykk på Eidsvoll i 1814 som endret Norge og førte til Grunnloven.[17]

Selve prosessen med å få skrevet den norske Grunnloven foregikk fredelig, men bakteppet var krig. Under Napoleonskrigene hadde Danmark-Norge stilt seg på feil side (hvis man vil være på vinnerlaget), mot Sverige som hadde plassert seg strategisk på Storbritannias side. Etter nederlaget måtte kongen av Danmark overgi Norge til kongen av Sverige 14. januar 1814.[18] Det var den danske prinsen, Christian Frederik, som i denne situasjonen initierte kampen for norsk selvstendighet.[19] Våren 1814 møttes prinsen og høytstående nordmenn på Eidsvoll. 112 menn var utsendt fra ulike deler av landet for å være med i Grunnlovsforsamlingen. På bare drøye seks uker ble et utkast til grunnlov skrevet og vedtatt.[20] Igjen er det fristende å vise til kontrasten til Frankrike, som brukte to år på å skrive sin grunnlov.[21] Selv om vi gjerne ser på 1814 som året hvor det moderne norske demokratiet ble født, omtalte en av de mest fremtredende eidsvollsmennene, Wilhelm Frimann Koren Christie, det som en gjenfødelse: «Mange opplevde det ikke som om en ny nasjon ble født, men som om et gammelt og ærefullt rike stod opp fra graven. En oppstandelse. En gammel arv fikk nytt liv. Sagatidens Norge ble gjenreist, og Dovre gjenvant sin fordums heder.»[22]

Da vi fikk grunnloven vår i 1814, var den en av Europas mest radikale.[23] Den forbød adel og ga stemmerett til omtrent 40 prosent av den mannlige befolkningen.[24] En av årsakene kan være at det var betydelig bonderepresentasjon på Eidsvoll. Variasjonen i bakgrunner og samfunnsklasser bidro trolig til livlige diskusjoner i Grunnlovsforsamlingen. Den 40 år gamle sørlendingen Theis Lundegaard var den første bonden som tok ordet i debatten. I løpet av de seks ukene eidsvollsmennene jobbet med utkast til grunnloven, var han en av de mest snakkesalige. Han er blitt beskrevet som en «svært frittalende» person, som ikke viste særlig respekt for embetsmenn eller andre øvrighetspersoner.[25] Uten personligheter som Lundegaard og andre fra bondestanden, hadde sluttresultatet av Grunnloven trolig hatt et sterkere aristokratisk preg. Trykkefrihet, som kan anses som det ultimate symbol på ytringsfrihet, ble også skrevet inn i Grunnloven som § 100. Med fire ord, «trykkefrihed bør finne sted», fikk folket frihet til å føre pennen og heve stemmen, uansett om man var fyrstesønn eller fattigmannsdatter.

Vi har god grunn til å være stolte av grunnloven vår og det demokratiske ankerfestet den gir oss. Men før dette ender opp som en nasjonalromantisk festtale, er det verdt å stoppe opp og minne om at Grunnloven ikke var feilfri. Sett med moderne øyne inneholdt den elementer som ikke ansees som progressive i dag. Den mest kontroversielle paragrafen – i alle fall i moderne kontekst – er «jødeparagrafen», som nektet jøder, jesuitter og munkeordener adgang til riket.[26] I 1814 var antisemittiske holdninger utbredt, og jøder var av mange ansett som uønsket i Norge.[27] Denne paragrafen ble stående i 37 år, før Stortinget vedtok å stryke den i 1851.[28] Og i 1814 var vi ennå nesten hundre år unna å gi kvinner stemmerett. At dette fortsatt var en fjern tanke i 1814, gjenspeiles også i at kvinnerepresentasjonen på Eidsvoll var null. Av mennene var det tross alt en god del som fikk stemmerett ved stortingsvalg ved innføringen av Grunnloven, men de stemmeberettigede mennene var i mindretall. Størrelsen på lommebok og eiendom bestemte hvilke rettigheter man hadde. Selv om Grunnloven var begynnelsen på den demokratiske tidsalderen i Norge, var demokratisk deltakelse i større grad tilgjengelig for eliten enn for resten av befolkningen gjennom store deler av 1800-tallet.[29] Samfunnsutviklingen presset frem flere stemmerettsreformer utover 1800-og 1900-tallet, men det var innføringen av parlamentarismen i 1884 som ble starten på demokratiseringen av det norske politiske systemet.[30]

Å endre Grunnloven

Den norske Grunnloven er altså over 200 år gammel, bare den amerikanske grunnloven er eldre. En viktig inspirasjonskilde til den norske Grunnloven var nettopp verdens eldste grunnlov. Maktfordelingsmodellen er inspirert av den amerikanske grunnlovens far James Madison og hans modell fra Philadelphia i 1787.[31] Eidsvollsmennene hentet også inspirasjon fra den franske grunnloven fra 1791, som ikke lenger er i kraft, ettersom den har blitt forkastet og erstattet av nye versjoner. Det er ganske vanlig at grunnlover har blitt kastet i papirkurven, verden over. Det er årsaken til at gjennomsnittsalderen på gjeldende grunnlover i dag bare er 20 år.[32] I løpet av tiden den norske Grunnloven har eksistert, har den blitt endret over 300 ganger. Noen av endringene har vært retting av skrivefeil, og en del har vært av større betydning, som innskrivingen av en rekke menneskerettigheter i 2014.[33]

Terskelen for å gjøre endringer i Grunnloven er høyere enn i en hvilken som helst annen lov. Der man trenger et knapt flertall i Stortinget for å få gjennom en vanlig lov, trenger man minst to tredjedeler over to stortingsperioder for å gjøre endringer i Grunnloven.[34] Sistnevnte er for å gi velgerne mulighet til å stemme på et parti de deler syn med i grunnlovsspørsmål. Dette skiller seg for eksempel fra den amerikanske grunnloven, som krever enstemmighet blant de folkevalgte for å endres. Om grunnlovsforslag er noe mange velgere har i bakhodet når de går til stemmeurnene, er usikkert. Det store flertallet av grunnlovsspørsmål er sjelden på dagsordenen i valgkampen og vekker sjelden stor medieoppmerksomhet, særlig ikke før endringene er vedtatt. Unntak er saker som vekker følelser og engasjement gang på gang, som for eksempel grunnlovsforslag om å bytte ut kongehuset med republikk eller å senke stemmerettsalderen til 16 år.

Det høres kanskje paradoksalt ut, men muligheten til å kunne gjøre endringer i Grunnloven var intensjonen til eidsvollsmennene i 1814. Grunnloven skulle skrives slik at den ga rom for å forandres i tråd med samfunnsendringene. Men i bunn ligger det en tanke om at noen verdier, som demokrati, rettsstat og menneskerettigheter, skal være tidløse.[35]

Det at grunnloven vår har vært et levende dokument helt fra starten, er nok en av årsakene til at den har bestått gjennom alle disse årene. En annen mulig årsak er at Grunnloven tidlig ble akseptert som positiv rett – altså lover og regler som nordmenn anså som faktisk juridisk bindende. Der mange grunnlover i verden het «konstitusjoner» og var en mer overordnet erklæring om hvordan staten skal styres, hadde grunnloven vår konkrete lover som ga rettigheter og plikter. Disse ble tatt til følge fra starten av. Et eksempel er den nevnte «jødeparagrafen», § 2. Forbudet åpnet ikke for unntak. Kom det jøder på norsk jord, enten som forretningsreisende eller som følge av skipsforlis, var konsekvensen arrestasjon og utvisning.[36]

Arven fra Eidsvoll

I stortingssalen henger maleriet som har fått status som et nasjonalt symbol: «Eidsvold 1814», malt av Oscar Wergeland.[37] Maleriet henger over presidentpodiet og viser eidsvollsmennene i Rikssalen. Fremst i maleriet ser vi de to som gjerne omtales som Grunnlovens fedre: Wilhelm Frimann Koren Christie og Christian Magnus Falsen. Christie sitter på en stol, men snur seg rundt og stirrer direkte på de folkevalgte i stortingssalen. Falsen er den eneste i forsamlingen som står. Han leser fra et ferdig grunnlovsutkast – et dokument som bærer opplysningstidens idealer om enkeltindividets egenverdi – en motsats til guddommelig makt og ikke minst misbruk av den. For den som ser rett på maleriet, er det umulig å unngå Christies skarpe, alvorstunge blikk. Blikket blir tolket som en påminnelse til det enhver tid sittende storting om å aldri glemme arven de forvalter fra mai-dagene på Eidsvoll i 1814.

